Author: x
Last saved by: agenda0

Predkladacia správa

	Na základe § 70 ods. 2 zákona Národnej rady Slovenskej republiky                 č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky, ako ústredný orgán štátnej správy pre nemocenské poistenie a dôchodkové zabezpečenie, predkladá na rokovanie vlády Slovenskej republiky návrh poslanca Národnej rady Slovenskej republiky  Rastislava  Šeptáka  na vydanie zákona,  ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov (tlač 1320).

	Obsahom predloženého návrhu zákona je ustanoviť, aby poistné                    na nemocenské poistenie a dôchodkové zabezpečenie odvádzali len tie samostatne zárobkovo činné osoby, ktoré dosiahli zisk z podnikania vyšší ako 100 000 Sk. Cieľom poslaneckého návrhu zákona je, aby malí podnikatelia nerušili svoje živnosti   z dôvodu, že sa im neoplatí podnikať, keďže zaplatia na odvodoch viac, než si dokážu svojou činnosťou zarobiť.

	Ministerstvo práce, sociálnych vecí a rodiny Slovenskej republiky  má k tomuto návrhu zákona okrem legislatívnotechnických pripomienok, ktoré neuvádza, tieto zásadné pripomienky:

	Predložený návrh zásadným spôsobom narúša základné princípy súčasného nemocenského poistenia a dôchodkového zabezpečenia, ako aj budúceho základného sociálneho poistenia, a to princíp povinného poistenia a princíp rovnosti príležitostí.	
	Podľa údajov za rok 2001 samostatne zárobkovo činné osoby zaplatili Sociálnej poisťovni na poistnom na nemocenské poistenie 483 mil. Sk a na poistnom              na dôchodkové zabezpečenie 2 727 mil. Sk. V porovnaní s rokom 2000, keď samostatne zárobkovo činné osoby boli povinné platiť poistné na nemocenské poistenie a dôchodkové zabezpečenie bez ohľadu na príjem, bol zaznamenaný pokles na poistnom na nemocenské poistenie o cca 50 mil. Sk a na poistnom na dôchodkové zabezpečenie o cca 120 mil. Sk. 

	V praxi samostatne zárobkovo činné osoby spravidla vykazujú také vysoké náklady, že daňový základ je často na úrovni umožňujúcej odvod poistného                z minimálneho vymeriavacieho základu. Dôkazom tohto tvrdenia je aj skutočnosť, že    v roku 2001 samostatne zárobkovo činné osoby odvádzali poistné na nemocenské poistenie a dôchodkové zabezpečenie z vymeriavacieho základu v priemere vo výške 4 603 Sk. Pre porovnanie uvádzame, že vymeriavací základ  zamestnancov malých závodov sa v roku 2002 predpokladá v priemere vo výške 8 100 Sk a vymeriavací základ ostatných zamestnancov  v priemere vo výške 12 193 Sk.

	Z celkového počtu zamestnancov (cca 1 800 tis.) len asi 0,5 % zamestnancov má príjem vo výške minimálnej mzdy (4920 Sk), z ktorej aj platia poistné.

	Z uvedeného vyplýva, že ťarchu solidarity znášajú výlučne osoby vykonávajúce závislú činnosť, t.j. zamestnanci.

	 V prípade schválenia predloženého návrhu zákona je reálny predpoklad,       že zo súčasného počtu samostatne zárobkovo činných osôb najmenej 50 %,           t.j. 104 300 osôb by už prestalo byť povinne zúčastnených na nemocenskom poistení a dôchodkovom zabezpečení. Rozšírenie počtu osôb s dobrovoľnou účasťou            je pre systém neprijateľné, pretože tieto osoby si samé určujú výšku vymeriavacieho základu, z ktorého platia poistné a regulujú si dĺžku obdobia, v ktorom sa podieľajú  na financovaní systému, v dôsledku čoho sa môžu vyhnúť participácii na solidarite. Takúto možnosť zamestnanci nemajú, čím by v prípade schválenia návrhu došlo        k porušeniu rovnosti poistencov.

	Zníženie počtu samostatne zárobkovo činných osôb povinne zúčastnených      na nemocenskom poistení a dôchodkovom zabezpečení by malo negatívny dopad      na rozpočet Sociálnej poisťovne schválený na rok 2002, pretože by sa znížili predpokladané príjmy v roku 2002 o cca 1,5 mld. Sk a v roku 2003 o cca 2 mld. Sk.

	Nie menej závažná je aj otázka zabezpečenia dôchodkových nárokov samostatne zárobkovo činných osôb v budúcnosti. Pri fakultatívnej účasti by im bolo možné započítať obdobie poistenia maximálne v rozsahu 10 rokov, čo by v konečnom dôsledku mohlo v mnohých prípadoch znamenať, že nebudú spĺňať podmienky nároku na starobný dôchodok.

	Okrem uvedeného v poslaneckom návrhu zákona chýba právna úprava  problematiky, ktorá s návrhom priamo súvisí. Ide najmä o:
-  právnu úpravu prechodného charakteru upravujúcu dátum vzniku a zániku povinnej účasti samostatne zárobkovo činných osôb na nemocenskom poistení                       a dôchodkovom zabezpečení,
- právnu úpravu prechodného charakteru upravujúcu dátum vzniku a zániku dobrovoľnej účasti spolupracujúcich osôb na nemocenskom poistení a dôchodkovom zabezpečení, keďže dobrovoľná účasť spolupracujúcich osôb na nemocenskom poistení a dôchodkovom zabezpečení je podmienená účasťou samostatne zárobkovo činných osôb, 
-  právnu úpravu prechodného charakteru upravujúcu otázku, ktorý základ dane          z hľadiska časového obdobia je rozhodujúcou skutočnosťou pre zánik povinnej účasti a pre trvanie povinnej účasti samostatne zárobkovo činných osôb na nemocenskom poistení a dôchodkovom zabezpečení,
- právnu úpravu lehoty na preukázanie rozhodujúcej skutočnosti.
	Ďalej sa vyžaduje aj novelizácia ďalších ustanovení zákona č. 100/1988 Zb.      o sociálnom zabezpečení v znení neskorších predpisov (napr. § 6 ods. 5, § 6a ods. 1, § 6b, § 145a ods. 1 a 3, § 175 j), ale aj novelizácia zákona Národnej rady Slovenskej republiky č. 274/1994 Z. z. o Sociálnej poisťovni v znení neskorších predpisov. 

	Zásadný nesúhlas s predloženým návrhom zákona vyjadrila Sociálna poisťovňa, ktorá vzhľadom na závažnosť navrhovanej novely, ako aj na pomerne časté zmeny právnej úpravy postavenia samostatne zárobkovo činných osôb, odporúča k zmenám právneho postavenia samostatne zárobkovo činných osôb pristúpiť až po dôkladnej právnej analýze potvrdzujúcej efektivitu navrhovanej zmeny.

Záver
	Vzhľadom na uvedené Ministerstvo práce, sociálnych vecí a rodiny Slovenskej republiky  odporúča vysloviť nesúhlas s návrhom poslanca Národnej rady Slovenskej republiky Rastislava Šeptáka na vydanie zákona, ktorým sa mení a dopĺňa zákon     č. 100/1988 Zb. o sociálnom zabezpečení v znení neskorších predpisov.